
Plx 434/2013
BIROULUI  PERMANENT

AL

CAMEREI  DEPUTAŢILOR

    

Vă înaintăm, alăturat, raportul asupra propunerii legislative pentru modificarea alin.(2) al art. 285 din Legea nr.571/2003 privind Codul fiscal,  trimisă spre dezbatere în fond cu adresa nr. PLx.434 din 4 noiembrie 2013, Camera Deputaţilor fiind Cameră decizională. 


În raport cu obiectul şi conţinutul său, propunerea legislativă face parte din categoria legilor ordinare.

PREŞEDINTE,

Viorel ŞTEFAN

Plx 434/2013
RAPORT
asupra propunerii legislative pentru modificarea alin.(2) al art. 285 din Legea nr.571/2003 privind Codul fiscal
    
       În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia pentru buget, finanţe şi bănci a fost sesizată spre dezbatere pe fond cu propunerea legislativă pentru modificarea alin.(2) al art. 285 din Legea nr.571/2003 privind Codul fiscal, trimisă spre dezbatere în fond cu adresa nr. PLx.434 din 4 noiembrie 2013.

      Senatul, în calitate de primă cameră sesizată, a respins propunerea legislativă în şedinţa din 29 octombrie 2013.
Conform prevederilor art. 75 din Constituţia României, republicată, şi ale art.92 alin. (9) pct. 1 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională.
     Propunerea legislativă a fost avizată favorabil de către Consiliul Legislativ şi Comisia juridică, de disciplină şi imunităţi şi avizată negativ de către Guvern şi Comisia pentru industrii şi servicii.

    
      Propunerea legislativă supusă dezbaterii are ca obiect de reglementare modificarea art. 285 alin.(2) din Legea nr.571/2003 privind Codul fiscal, cu modificările şi completările ulterioare, cu scopul reducerii impozitului cu 50% pentru clădirile şi terenurile acestora situate în zona montană, deţinute de persoane juridice şi care sunt utilizate pentru prestarea de servicii turistice pentru o durată de minimum 6 luni în cursul unui an calendaristic.
În conformitate cu prevederile art. 61 din Regulamentul Camerei Deputaţilor, republicat, cu modificările şi completările ulterioare, membrii Comisiei au examinat propunerea legislativă menţionată mai sus, în şedinţa din 8 septembrie 2015.
Din totalul de 32 de membri ai Comisiei pentru buget, finanţe şi bănci şi-au înregistrat prezenţa la dezbateri 31 deputaţi.
La dezbaterea acestei propuneri legislative au fost prezenţi, în calitate de invitaţi, reprezentanţi ai Ministerului Finanţelor Publice.
    În urma examinării propunerii legislative şi a opiniilor exprimate, deputaţii prezenţi la lucrări au hotărât, cu majoritate de voturi, să supună plenului Camerei Deputaţilor respingerea propunerii legislative deoarece în anul 2016 intră în vigoare noul Cod Fiscal.

    În raport cu obiectul şi conţinutul său propunerea legislativă face parte din categoria legilor ordinare.

